………………………… ……….

………………………… 2018 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:** **РУМЕН ПОРОЖАНОВ** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Наредба за специфичните изисквания към безопасността и качеството на храните, предлагани в детските заведения и училищата, както и към храни, предлагани при организирани мероприятия за деца и ученици

**УВАЖАЕМИ ГОСПОДИН МИНИСТЪР,**

Със Закона за изменение и допълнение на Закона за регистрация и контрол на земеделската и горската техника (обн., ДВ бр. 59 от 2018 г.), в Преходни и заключителни разпоредби, с § 25 се прави промяна в чл. 2а от Закона за храните заради Решение № 2308/21.02.2018 г. на Върховен административен съд, в което се твърди, че разпоредбата на чл. 2а от действащия Закон за храните няма обективното качество на разпоредба, която да овластява министъра на земеделието, храните и горите да издаде оспорената наредба.

Действащият до тази промяна текст на чл. 2а от Закона за храните „Министърът на земеделието, храните и горите и министърът на здравеопазването провеждат държавната политика в областта на безопасността на храните“ става ал. 1, като се създава ал. 2, която оправомощава министъра на земеделието, храните и горите да „издава наредби за специфичните изисквания към безопасността и качеството на храните“.

Извършеното изменение в чл. 2а от Закона за храните налага на това правно основание да бъде издадена нова наредба, която да отмени действащата Наредба № 9 от 2011 г. за специфичните изисквания към безопасността и качеството на храните, предлагани в детските заведения и училищата, както и към храни, предлагани при организирани мероприятия за деца и ученици (ДВ, бр.73 от 2011г.).

Текстът на новата наредба напълно възпроизвежда текста на Наредба № 9 от 2011 г. и не съдържа нови разпоредби, като целта е подзаконовият нормативен акт да се приведе в съответствие на закона, като нормативен акт от по-висока степен.

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Проектът няма да се отрази на бюджета на Министерство на земеделието, храните и горите.

Проектът няма да окаже финансово въздействие върху адресатите на наредбата, тъй като единственото изменение е свързано с правното основание за издаване на наредбата.

Съгласно чл. 26, ал. 3 и 4 от Закона за нормативните актове проекта на доклад и проекта на наредба са публикувани на интернет страницата на Министерството на земеделието, храните и горите и на Портала за обществени консултации с 30-дневен срок на заинтересованите лица за предложения и становища.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 2а, ал. 2 от Закона за храните, предлагам да одобрите предложения проект на Наредба за специфичните изисквания към безопасността и качеството на храните, предлагани в детските заведения и училищата, както и към храни, предлагани при организирани мероприятия за деца и ученици.

|  |  |
| --- | --- |
| **Приложениe:**  | 1. Наредба;
2. Справка за отразяване на постъпилите становища;
3. Постъпилите становища.
 |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*